
Mindful in a Burning House: Mahāyāna Buddhist Methods and Mental Strategies for Managing and Overcoming Climate Anxiety

"Ég a házunk, és mi észre sem vesszük. Jacques Chirac — az egykori francia elnök — a 2002-ben,
Johannesburgban tartott környezetvédelmi csúcstalálkozón tartott beszédében ezekkel a szavakkal
utalt a klímaváltozás potenciálisan katasztrófális következményeire, melyek az azóta eltelt években
egyre nyílvánvalóbbá váltak.
A Lótusz szútra — az egyik legnagyobb hatású mahájána szentirat— hasonló képet használ talán legismertebb példabeszédében, melyben egy apa (ki a Buddhát jelképezi), gyermekeit kivezeti egy égő házból. A buddhista tanítás tüzei lelki természetűek: a mohóság (rāga), gyűlölet (dosa / dveṣa) és tévelygés (moha) lángjai hajtják az érzőlényeket csapdában tartó szenvedés körforgásait.
A buddhista gondolkodás szempontjából nyilvánvaló, hogy a környezeti krízis "külső", és az elme
"belső" tüzei mély, kölcsönös kapcsolatban állnak egymással. A klímaváltozás által jelentett
egzisztenciális fenyegetés, és az általa okozott, már jelenlévő természeti katasztrófák nagyon is
kézzelfogható hatásai növelik a társadalom pszichés problémáit, mint a depresszió és a szorongás.
Ezek aztán nyilvánvalóan hatással bírnak attitűdjeinkre és tudatállapotainkra, és ezeken keresztül
cselekedeteinkre; így a klímavédelmi törekvések sikerére vagy kudarcára is.
Ezért is kiemelten fontos, hogy bármilyen stratégáit is alkalmazunk e komplex probléma leküzdésére, annak a mentális
egészség aspektusát prioritásként kell kezelnie.
E tanulmányban feltérképezzük azokat a klímaszorongás kezelésére alkalmas stratégiákat, melyeket
a történelmi és jelenkori mahájána mesterek tanítanak; azzal a céllal, hogy a klímaváltozás
pszichológiai aspektusának kezeléséhez járuljunk hozzá. Ezeket a könnyebb érthetőség kedvéért a
hat páramitá (a mahájána ideális gyakorlója, a bódhiszattva transzcendens erényei, gyakorlatai és
jártasságai) alapján kategorizáljuk. Reményeink szerint olyan eszközöket írunk le, melyeket bárki
alkalmazhat, függetlenül attól, hogy buddhista gyakorló-e; és melyek hozzájárulhatnak a már létező
pszichológiai módszerek hatékonyabbá tételéhez, kiegészítéséhez és kontextualizálásához.



